Nog 16 vas vir beweerde Covid-bedrogFoto: SAPD/Facebook Altesaam 16 verdagtes is in hegtenis geneem nadat hulle glo die Werkloosheidsversekeringsfonds (WVF) se tydelike Covid-19-verligtingskema (Ters) uit sowat R2,2 miljoen bedrieg het. Die verdagtes is in Gauteng en Noordwes deur die Valke in hegtenis geneem. Volgens Trevor Hattingh, woordvoerder van die WVF, hou die bedrog verband met drie direkteure van verskillende rustende entiteite wat onderskeidelik vir 47, 133 en 141 mense, wat oënskynlik nie by hulle in diens was nie, om Ters aansoek gedoen het. Minstens R2,2 miljoen se fondse is daarna in die maatskappye se bankrekeninge inbetaal en die geld is na sekere individue gekanaliseer vir persoonlike verryking. Teboho Maruping, WVF-kommissaris, het die inhegtenisnemings verwelkom. “Die betrokke operasie is een van die grootste wat ons tot dusver gesien het en ek hoop hierdie optrede stuur ’n sterk en duidelike boodskap aan voornemende en ander bedrieërs dat die gereg hulle sal inhaal.” Volgens Maruping is die WVF tans besig om maatskappye wat Ters-fondse geëis het te verifieer en vas te stel of die regte bedrag geld op die regte tyd aan werkers oorbetaal is. “Ons het verskeie forensiese ouditeursfirmas aangestel met meer as 360 ouditeure wat tans maatskappye besoek wat by Ters-fondse baat gevind het en van bedrog verdink word.” Tot op hede is 10 mense reeds skuldig bevind en tot direkte gevangenisstraf of opgeskorte vonnisse gevonnis vir bedrog rakende die Ters-skema. Meer as 46 verdagtes is reeds in hegtenis geneem.